Torontos sai endisest teatriametnikust teatritegija. Ta alustas huumoriõhtute lavastajana Eesti Maja kohvikus, ent lõplikult leidis Vahtra ennast Toronto eesti lugemisteatri Ilutuli loomingulise süütajana ja hõõgvelhoidjana. Parematel päevadel tuli välja neli lavastust aastas, neid etendati Tartu College'is, Eesti  Majas ja mujalgi. Nagu omal ajal ehitusmalevas, nõnda oli Vahtra Torontoski eestvedaja, taas lõi välja tema hea organiseerimisvõime. Ta oli ühtaegu teatri direktor, näitejuht, näitleja, produtsent ja lavatööline. Temaga kaasalööjate vanus algas ühekohalisest numbrist ning lõppes pealt 80 aastaga. Kõiki oskas Vahtra rakendada, kõigiga oskas ta suhelda.